A BIZOTTSÁG HATÁROZATA
(2005. december 8.)
a hasított sertések szlovéniai osztályozási módszereinek engedélyezéséről
(az értesítés a C(2005) 4744. számú dokumentummal történt)
(Csak a szlovén nyelvű szöveg hiteles)
(2005/879/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (1) és különösen annak 5. cikke (2) bekezdésére,
mivel:
(1)
A 3220/84/EGK rendelet 2. cikkének (3) bekezdése rendelkezik arról, hogy a hasított sertések osztályozását a színhústartalom becslése alapján kell meghatározni a hasított sertés egy vagy több anatómiai részén végzett fizikai méréseken alapuló, statisztikailag igazolt értékelési módszereknek megfelelően. Az osztályozási módszerek engedélyezése az értékelés során kapott statisztikai hibákkal szembeni felső tűréshatárnak való megfeleléstől függ. Ezt a tűréshatárt a hasított sertések közösségi osztályozási rendszerének alkalmazására vonatkozó részletes szabályok megállapításáról szóló, 1985. október 24-i 2967/85/EGK bizottsági rendelet (2) 3. cikke határozta meg.
(2)
Szlovénia kormánya kérelmet nyújtott be a Bizottsághoz a hasított sertések osztályozása kettő módszerének engedélyezésére vonatkozóan, és a 2967/85/EGK rendelet 3. cikkében előírt jegyzék 2. részének formájában benyújtotta a csatlakozás napja előtt végzett boncolásainak a vizsgálati eredményeit.
(3)
E kérelem értékelése azt mutatta, hogy az ezen osztályozási módszerek engedélyezéséhez szükséges feltételek a HGP 4 műszerre teljes mértékben, a ZP-DM5 műszerre viszont csak részlegesen teljesültek. A szlovén hatóságok új boncolási vizsgálatának lefolytatásához szükséges idő biztosítása érdekében helyénvaló a ZP-DM5 műszerre vonatkozó engedély időbeli hatályát korlátozni.
(4)
A műszerekben és az osztályozási módszerekben nem lehet módosítást engedélyezni, csak a szerzett tapasztalatok fényében elfogadott új bizottsági határozat alapján. Ezért a jelenlegi engedélyt vissza lehet vonni.
(5)
Az e határozatban előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A HATÁROZATOT:
1. cikk
Az alábbi módszerek használata engedélyezett a hasított sertések 3220/84/EGK rendelet szerinti osztályozására Szlovéniában:
a)
a „Zwei-Punkt - DM5 (ZP)” osztályozási módszer és az ehhez kapcsolódó értékelési eljárások, amelynek részleteit a melléklet 1. része tartalmazza;
b)
a „Hennessy Grading Probe (HGP 4)” műszer és az ehhez kapcsolódó értékelési eljárások, amelynek részleteit a melléklet 2. része tartalmazza.
A ZP-DM5 osztályozási módszerre vonatkozó engedély 2007. december 31-ig biztosított.
2. cikk
A műszerekben vagy az értékelési eljárásokban módosítás nem engedélyezett.
3. cikk
Ennek a határozatnak a Szlovén Köztársaság a címzettje.
Kelt Brüsszelben, 2005. december 8-án.